Papersnake/gushiwen huggingface dataset:
谭守约陈漕林宰同游南岩得问字
韩淲（宋代）

高情动岩壑，幽讨忘远近。追随得秋日，挈榼多美酝。

悠悠远朝市，寂寂委时运。雨集星散间，他年或相问。
帆渡吉阳洲诗
刘孝仪（南北朝）

扬帆乘浪华，操鼓要风力。近树倏而遐，遥山俄已逼。

欲比惊龙制，将顿阳乌翼。客行悲道远，唯须前路极。
春郊即事 其四
曹家达（清代）

居止次城邑，员邱足我粮。归人望烟火，穷巷寡轮鞅。

翳翳经日雪，遥遥春夜长。羲农去我久，日醉或能忘。
苔钱
邵雍（宋代）

一雨一番新，非关鼓铸频。
纵多难赠客，便失不猜人。
遍地未为富，满阶那济贫。
买愁须有为，酤酒断无因。
散处如筹计，重时似索陈。
不能賙已急，何暇更賙亲。
陈节斋挽诗 其二
林希逸（宋代）

国重穆陵蒐钜典，帝咨宿学进隆名。那知幻境空花散，不待藏山史草成。

笔冢长存堪怅恨，书棺何益谩哀荣。西山门第今无几，落尽残星泪眼盈。
乐府杂咏六首·月成弦
陆龟蒙（唐代）

孤光照还没，转益伤离别。妾若是嫦娥，长圆不教缺。
咏怀
陆苍培（清代）

燕市相逢处，吟坛与酒垆。云山万里别，天地一身孤。

元叟聊称漫，仪曹自号愚。从兹懒求友，耕钓是吾徒。
初冬
刘敞（宋代）

阳光转南极，渐喜入吾庐。物色经霜后，云容欲雪初。

严风动枯槁，凛气益萧疏。何日阳春筦，潜兴冰下鱼。
水友辞 陶
王质（宋代）

陶河，陶河，江文萃蔡搔江莎。岸沙岩石相荡摩，异音同流烝涉波。

东在梁，西在梁，缫风纷雾无斜阳。呜呼此友兮相与永，岛影忽翻水声并。
度西阳岭
徐熥（明代）

绝巘疑无路，披蓁雾里行。千寻皆鸟道，四壁半猿声。

田父扶犁出，山僧倚锡迎。停骖聊买醉，霜月满孤城。
梦藤驿
陆游（宋代）

倦马投孤驿，一峰青压门。
萧条秋浦路，荒陋夜郎村。
地瘴霜常薄，林深日易昏。
百年常作客，排闷近清樽。
秋热顿凉答半溪
顾应祥（明代）

高木萧萧动野烟，夜堂孤坐一灯悬。新愁到枕还今夕，往事惊心又隔年。

勋业巳惭青镜里，情怀聊放绿尊前。莫嫌眼㡳炎凉变，安分随时自泰然。
效宫词体上文太师十绝 其九
范纯仁（宋代）

谦虚久已得民心，三尹西都惠爱深。一自安车朝阙去，万人侧耳听归音。
梅花集句 其一○○
李龏（金朝）

日冲霜雪走风埃，今日江边首重回。空掩玉楼先睡去，暗香都自着人来。
颂古一百首
释智愚（宋代）

以玉抵鹊，以鼠为璞。
眇然视之，太虚寥廓。
感春
高翥（宋代）

人事日纷纷，不知春已分。
问梅成绿叶，看杏落红云。
燕向晴空语，蛙从夜静闻。
感时伤老大，孤坐对炉熏。
叙伦五言二十首
刘克庄（宋代）

文若忠于操，嘉宝谄事温。
晦翁叹难嗣，坡老惜无孙。
蚬子和尚赞
释了惠（宋代）

赤手立生涯，都卢一个虾。不从江里得，树上摝将来。
秋晚岁登戏作
陆游（宋代）

水落沙痕出，天高野气严。
饼香油乍压，齑美韭新腌。
裘褐风霜逼，衡茆醉梦兼。
菊花香满把，聊得儗陶潜。
和颜长官百咏·空门
朱继芳（宋代）

灯灯相续古犹今，怪底门前立雪深。
衣不得传关臂事，汝师轻发老婆心。
客有为余话登天坛遇雨之状，因以赋之
刘禹锡（唐代）

清晨登天坛，半路逢阴晦。疾行穿雨过，却立视云背。

白日照其上，风雷走于内。滉漾雪海翻，槎牙玉山碎。

蛟龙露鬐鬣，神鬼含变态。万状互生灭，百音以繁会。

俯观群动静，始觉天宇大。山顶自晶明，人间已滂沛。

豁然重昏敛，涣若春冰溃。反照入松门，瀑流飞缟带。

遥光泛物色，馀韵吟天籁。洞府撞仙钟，村墟起夕霭。

却见山下侣，已如迷世代。问我何处来，我来云雨外。
鹿耳连帆
卢九围（清代）

万里飘飘泛海天，才临鹿耳转迁□。荡缨摇处分深浅，悬柁经时每接连。

帆带晚风随浪起，舟依曲港避沙漩。须知奇险重洋外，锁钥东南障幅员。
陪郡守游西湖泛舟曲水分韵得会字
苏过（宋代）

谢公志东山，杖屦未冠盖。兴成江湖游，意落轩冕外。

阴阴耸百木，浏浏鸣溪濑。拿舟破菰荷，寻径穿萧艾。

新亭水心见，倒影飞虹背。青山忽入坐，境与今意会。

公诗如干将，游刃天宇大。西湖真小鲜，殊未供刀鲙。

云烟日相劘，媚妩分晴霭。妙语泻琼瑰，化工应有待。
去秋九日置酒今秋复喜兹会诗呈通判比部并诸
宋庠（宋代）

城上凌氛百尺台，晚秋重喜宴楼开。
汎樽露菊疑相识，吹帽霜风是再来。
宝瑟丁宁催客饮，丹萸灿漫辟谁灾。
莫惊银烛先为具，天际残阳唤不回。
晚莺二首
张耒（宋代）

青竹万叶一霜摧，何事流莺去复回。
啼鵊已摧芳草歇，春风安肯为君来。
峡口
宋肇（宋代）

万里西南路，瞿唐据上游。
峡分山对立，江合水争流。
蛟鳄从来患，风波自古愁。
几时飞两桨，归去幔帆秋。
即事
夏伊兰（清代）

春归新绿满园赊，节近清和暖渐加。连日好风催楝子，一溪流渐落松花。

乌丝界字临多宝，香篆萦帘诵《法华》。奇福笑侬都占尽，兰房即是列仙家。
画粗箑三首 其二
陈式金（清代）

毫乾俄化煤，笔湿易成滓。不是锥画沙，粗绝犹锯齿。
一丛花 湘南见池上梅花作二首 其一
顾璘（明代）

东风花发小池边。移种是何年。江南旧日看花处，更回首、多少山川。

聊折一枝，瓦瓶斜插，惆怅早春天。
赠相者
周孚（宋代）

卧沙老木强雕锼，正自旁人替子羞。纵使今年果腾踏，也应笑倒邓元侯。
焦山顽石偈
赵溍（宋代）

丹石无光古刹存，芦沙渔鼓□朝昏。江淮门户天分合，日月轩朝海吐吞。

山足半沉曾瘗鹤，云腰中断可呼猿。丁宁为我留佳处，茅屋三间护竹根。
试庐陵贺发竹丝笔
岳珂（宋代）

此君素以直节名，延风揖月标韵清。
何人心匠出天巧，缕析毫分匀且轻。
居然束缚复其始，即墨纡朱封管城。
世门官爵岂必计，且幸一家同汗青。
西江月·钱影何曾过眼
陈著（宋代）

钱影何曾过眼，笔头那肯亏心。

系门瘦马影沈沈。夜柝不惊春枕。

一去轻如蕉梦，三乡都是棠阴。

等闲换取印黄金。催上云程新任。
菩萨蛮（春感）
洪茶（宋代）

玉琴不疗文园病。对花长抱深深恨。恨入鬓霜边。才情输少年。

深眉梳堕马。翠袖薰兰麝。醉梦未全醒。绿窗啼晓莺。
漫浪翁
张耒（宋代）

堂有书万卷，园有竹千竿。
逍遥于其间，漫浪追昔贤。
乃祖首阳人，疾世饿空山。
堂堂秘书公，赤手犯鲸鳣。
后来得吾子，门户真有传。
已信怀道贵，预知行世艰。
婆娑欲头白，不肯弹其冠。
我顷未见之，千里知肺肝。
不惜委珠玉，投我书数编。
我穷安放逐，老去颇知田。
君独胡取之，学问考渊源。
江乡岁已晏，幽独抱悁悁。
何当一杯酒，与子相周旋。
水调歌头·玉鉴十分满
陈三聘（宋代）

玉鉴十分满，清露一年秋。漂流踪迹，谁念楚尾与吴头。此夜刮踪尘眼。望极好张诗胆。何处有高楼。浩荡银潢冷，缥缈白云浮。笑劳生，难坎止，亦乘流。阑干拍碎，清夜起舞不胜愁。万里关河依旧。一寸功名乌有。清泪滴衣裘。老去心空在，归梦绕苹洲。
愁
韦庄（唐代）

避愁愁又至，愁至事难忘。夜坐心中火，朝为鬓上霜。

不经公子梦，偏入旅人肠。借问高轩客，何乡是醉乡。
宪宗
王十朋（宋代）

叛将连头就典刑，元和功业竟无成。晚年误信妖人术，祸自丹砂药里生。
留二季父二首 其一
葛胜仲（宋代）

敢向明时叹滞淹，得官迎养富鱼盐。百年永抱双亲恨，五斗犹欣二父沾。

寿耋名应书绿字，康宁药不待青黏。虚堂梧竹饶幽趣，正好端居养智恬。
哭周角长 其一
梁宪（明代）

黯黯伤心默默思，挑灯忍作哭君诗。生前犹有难言事，死后从教说向谁。

泉路茫茫兰茝隔，纸窗悄悄雪风吹。梦回一倍增惆怅，满院梨花月落时。
偷春词 其二
韩殷（明代）

莲炬重芳人海，画堂好是风光。不知今夕何夕，秦镜偷照寒香。
早春送颜主簿游越东，兼谒元中丞
皎然（唐代）

轻舸趣不已，东风吹绿蘋.欲看梅市雪，知赏柳家春。

别意倾吴醑，芳声动越人。山阴三月会，内史得嘉宾。
读李长吉诗
李纲（宋代）

长吉工乐府，字字皆雕锼。骑驴适野外，五藏应为愁。

得句乃足成，还有理致不。呕心古锦囊，绝笔白玉楼。

遗篇止如此，叹息空搔头。
和泽民求海棠
吴芾（宋代）

君是诗中老作家，笑将丽句换名花。
花因诗去情非浅，诗为花来语更嘉。
须好栽培承雨露，莫令憔悴困尘沙。
他年烂漫如西蜀，我欲从君看绮霞。
用广陈君以画徵题
张衡（两汉）

陈君昨从江右归，元龙豪气如虹霓。清晨访我叙契阔，手持锦轴徵余题。

远山近山凡几簇，三两人家住溪曲。酒旗摇曳朝日晴，渔舟来往烟波绿。

属玉鵁鶄聚暖沙，疏篱老屋带烟霞。竹边有客烧新笋，林下何人扫落花。

景趣无穷来宛转，一抹岚光见平远。斯图精致非寻常，妙笔原知归北苑。

君家旧住桥子东，森森乔木含清风。颍川世系年应远，使节勋名孰与同。

君视黄金犹土苴，好画如逢不论价。何当乘兴去相寻，索看新收古名画。
李计使领客游白云景泰
戴复古（宋代）

天近刚风吹面寒，绣衣玉立白云间。
沧波万顷海南海，翠碧几云山外山。
自觉登临无限意，谁思富贵不如闲。
前峰若个神仙宅，指点烟霞见一斑。
画峰室
弘历（清代）

紫逻青萦户外山，画情凭足悦几閒。若于艺苑寻名氏，只在倪黄伯仲间。
次韵周遗直京城苦雨五首 其五
俞德邻（宋代）

云壑布衣贤亦愚，玉阶紫衣妾亦夫。书三十乘须饱读，鹏九万里从南图。
八声甘州 江皋野宴重别龙马里叟
郑文焯（清代）

度高城、夕吹抵阳关，一声九迥肠。正霜堤衰柳，烟汀堕蕙，梦落苍茫。

到此登临送远，揽景惜离觞。满眼沧波泪，流尽三湘。

同是江湖蓬转，奈庾愁染鬓，空点吴霜。羡秋篷归钓，犹及著芙裳。

想芳洲、蘋花自采，但寄情、鸥鹭莫相忘。空凝伫，楚天孤雁，寂历南翔。
江南春·题俞阶青静乐居填词图，用梦窗韵
夏孙桐（清代）

画里行窝，吟边活计，秋堂余地盈笏。蓬山梦远，剩坠红、空老江笔。

门外无深辙。萧疏意、井梧自洁。祗漫与、凉灯选句，瘦笛偷声，嘉辰且课风月。

灵均怨，元亮节。任菊晚兰凋，想中怀葛。余溪带水，正望极、蒹葭如雪。

名辈从销歇。悲歌事、酒肠尚热。鸥外一翁，酬韵松陵，辑苕玉兮双玦。
七月游逻冈和钟爱松韵
方献夫（明代）

窈然一洞隔风埃，消得刘郎几度来。述作幸同陶谢手，品题终度贾班才。

十年劳我心如渴，七帙输君背木台。杖屦更随乘兴去，香泉涧底赋流杯。
挽杨知俯
牟巘五（宋代）

见说佳眠食，遗身疾自无。
方期操几杖，俄已易床肤。
久读耆旧传，仍联嫁娶图。
湘岑望不到，洒泪向天隅。
宝陀岩
陈岩（宋代）

阴磴层崖洞室宽，奇花异草几多般。
彩云不动金光起，便作金莲法界看。
书匡山隐者壁
齐己（唐代）

红霞青壁底，石室薜萝垂。应有迷仙者，曾逢采药时。

桃花饶两颊，松叶浅长髭。直是来城市，何人识得伊。
次韵潘端叔送行二首 其二
赵蕃（宋代）

君言不为诗，乃有如许味。诗亦何与人，政恐伤吾气。

中怀松柏坚，外暴丹雘塈。君虽不我语，我亦长自畏。

不惟费口颊，政尔悲肠胃。良由习未除，匪是真为贵。

君言固邹鲁，君笔犹汉魏。绝倒岂自文，善谑非加诽。

赠言要有益，佩服当无既。胜私与致果，曰克仍曰毅。

曾闻郑渠凿，终有秦亩溉。闵闵望其成，悠悠勿虚费。
听儿童歌船作竹枝助之
赵文（宋代）

田舍儿童走似麞，踏歌椎鼓斗颠狂。
元宵乞汝闲几日，元宵过后种田忙。
寿朴翁
姜夔（宋代）

与师同月不同年，归墨归儒各自缘。
想得山中无寿酒，但携茶到菊花前。
句
丘濬（宋代）

郭京杨式刘无忌，皆在东南卧白云。
用厚后弟强甫韵
刘克庄（宋代）

先皇亲为扁溪庵，奎画煌煌阳世南。
多病安知年望九，归耕何幸岁登三。
新诗有弟聊相属，前事无人与共谈。
作饮中仙殊不恶，何须苦淡学瞿聃。
法曲献仙音　唐制小忽雷
张祥河（清代）

挝羯思唐，洗桐悲蜀，小小檀槽如故。唤起轻雷，旧声堪忆，苍凉如花宫树。

有九百年来事，两弦怅谁诉。

春何许。向梨园、听残银甲，重奏入、兵骑淮西无数。

爪雪在天涯，尽千金、抛与飞絮。好事才人，唱旗亭、都是新句。

但寒沙吹舞，又对燕山风雨。
薄媚（第五衮遍）
董颖（宋代）

机有神，征鼙一鼓，万马襟喉地。庭喋血，诛留守，怜屈服，敛兵还，危如此。当除祸本，重结人心，争奈竟荒迷。战骨方埋，灵旗又指。

势连败。柔荑携泣。不忍相抛弃。身在兮，心先死。宵奔兮，兵已前围。谋穷计尽，唳鹤啼猿，闻处分外悲。丹穴纵近，谁容再归。
使北
文天祥（宋代）

初修降表我无名，不是随班拜舞人。
谁遣附庸祈请使，要教索虏识忠臣。
顷岁如番禺与庆传十六兄遇上饶后五年胥会於
杨冠卿（宋代）

囊空未办买山钱，壮志随人祗自怜。
千里乡关愁梦里，几年踪自瘴江边。
回谿重困南抟翼，异县还寻东去船。
何日苍崖结茅屋，与君风雨对床眠。
李郎中挽词二首 其二
范成大（宋代）

忆昔单车使，惟君勇辅行。马隤招共载，羝乳约同盟。

老去长怀旧，悲来遽隔生。故人凋落尽，衰涕不胜横。
绝句
陈垓（宋代）

砚乾笔秃墨糊涂，半夜敲门送省符。
掷得么么监岳庙，恰如输了选官图。
白头吟
陈高（元代）

试听《白头吟》，慢饮尊中酒。古来悲白头，人情苦难久。

结发古夫妻，百年期白首。容颜衰落相弃捐，何况君臣与朋友。

汉高宽大主，萧何开国功。谗言一以入，几死天狱中。

陈馀与张耳，刎颈同生死。一朝争相印，雠雠世无比。

周文吕望不再见，管鲍结交宁复闻。玄德孔明若鱼水，胶漆孰如雷与陈。

斯人自此一以少，今世求之更无有。谈笑寻戈矛，那能托身后。

听我歌，歌《白头》。劝君饮，君莫愁。日月有时而剥蚀，世态谁能终不易。
别西湖六年矣忆幽居之趣率成四首 其二
陈曾寿（清代）

山居起我早，晓色犹朦胧。漱齿下阶立，蕉竹清露浓。

白云褥低空，上承翠玉峰。氤氲蕴奇彩，俨若挂屏风。

山居虽云久，奇景偶一逢。伫兴若有悟，隔水闻清钟。
龟堂避暑
陆游（宋代）

缥缈纱幮覆象床，蛮童擎粥进黄粱。
砚池湛湛一泓墨，衣焙霏霏半篆香。
团扇题诗无滞思，清泉洒地有余凉。
更须风伯开云阵，准拟今宵月满廊。
十月梅花
赵必成（宋代）

初冬未见一片雪，先见梅开傍花庵。
可是东君留厚间，早传消息到江南。
欣木亭诗
薛季宣（宋代）

寒威折青阳，云雨作朝暮。槎牙粲新绿，寂历晴川树。

时至物皆春，岂在云间露。之人止亭上，笑歌谁与晤。

眷此荣与华，我亦知嘉孺。来游对溪山，识取亭中趣。
题晖师影堂
张籍（唐代）

日早欲参禅，竟无相识缘。道场今独到，惆怅影堂前。
怀归寄题小艇
范成大（宋代）

日出尘生万劫忙，可怜虚费隙驹光。
若教闲里工夫到，始觉淡中滋味长。
岁晚角巾思芋栗，年来手版愧耕桑。
松风萝月须相信，春水深时上野航。
叔文见过且携赵祖文归来图来为赋四十字
赵蕃（宋代）

蝉噪天边柳，鸠鸣雨外桑。
江东千里远，湖北比年荒。
画展归来赋，辞吟老至将。
终焉莫陶写，醉帽晚风长。
龙瑞道士赠岩桂
王十朋（宋代）

岩桂遥从禹穴来，天香全似月宫栽。金风凄峭飘龙脑，想见吾庐烂熳开。
题义女亭
许浑（唐代）

身没兰闺道日明，郭南寻得旧池亭。诗人愁立暮山碧，

贾客怨离秋草青。四望月沉疑掩镜，两檐花动认收屏。

至今乡里风犹在，借问谁传义女铭。
王季立安抚挽诗
蔡戡（宋代）

世袭枢庭贵，仍专帅府权。
公忠由性禀，清白自家传。
剖决神明速，安怀畏爱全。
功名方迫逐，天不假长年。
再过金陵
包佶（唐代）

玉树歌终王气收，雁行高送石城秋。
江山不管兴亡事，一任斜阳伴客愁。
持敬堂
吴龙翰（宋代）

大哉紫阳箴，诚为百世师。
心法故能传，心印几能提。
明明道统灯，于此接光辉。
端居俨帝临，暗室疑神窥。
立足千仞渊，生怕伤发肤。
兢兢一寸心，炯炯冰雪壶。
脱帽藐王公，无乃酒狂徒。
蹀躞渔阳鼓，傲态逐刑诛。
我则持以敬，譬如龙恋珠。
断断猫捕鼠，绵绵鸡哺雏。
守之戒勿闲，意马防驰驱。
奉和汉祖庙下之作
皇甫冉（唐代）

古庙风烟积，春城车骑过。方修汉祖祀，更使沛童歌。

寝帐巢禽出，香烟水雾和。神心降福处，应在故乡多。
金陵杂兴二百首
苏泂（宋代）

老大驱驰亦已劳，移文宁受客嗤嘲。
人间多少闲田地，无处令渠著把茅。
送张唐英太博
赵抃（宋代）

蜀卿荣耀跂光尘，忠孝兼全到古人。万乘累年闻奏牍，双亲同古拜恩纶。

志侔鸾鹄风仪远，文得岷峨气象新。圣政于今急贤者，肯教留滞蜀江滨。
使往寿州淮路寄刘长卿（一作判官）
皇甫冉（唐代）

榛草荒凉村落空，驱驰卒岁亦何功。蒹葭曙色苍苍远，

蟋蟀秋声处处同。乡路遥知淮浦外，故人多在楚云东。

日夕烟霜那可道，寿阳西去水无穷。
奉酬韦嗣立祭酒偶游龙门北溪忽怀骊山别业…大僚之作
崔泰之（唐代）

关塞临伊水，骊山枕灞川。俱临隐路侧，同在帝城边。

谢公兼出处，携妓玩林泉。鸣驺喷梅雪，飞盖曳松烟。

闻琴幽谷里，看弈古岩前。落日低帏帐，归云绕管弦。

叨荣惭北阙，微尚爱东田。寂寞灰心尽，萧条尘事捐。

朝思登崭绝，夜梦弄潺湲。宿怀南涧意，况睹北溪篇。
次韵吕芳卿春游
于石（宋代）

春光美於酒，我得醉其淳。
春情浩於海，我得涉其滨。
人生贵适浩，何须苦悲鼙。
轩轩远游志，恨不穷入垠。
流连虑忘返，岂徒玩芳新。
游子多愒日，志士惟竞辰。
二者孰得失，谁能究其因。
俯仰天壤间，何轻用此身。
骄惰由放逸，美好出艰辛。
此日何足惜，我思古之人。
亡伯提刑郎中挽诗二首，甲辰十二月八日凤翔
苏轼（宋代）

挥手东门别，朱颜鬓未霜。
至今如梦寐，未信有存亡。
後事书千纸，新坟天一方。
谁能悲楚相，抵掌悟君王。
咏史二十二首 其九 魏文帝
赵戣（宋代）

横槊真名将，燃萁亦忍人。大君时有命，雅意俗还淳。
道乡台
戴复古（宋代）

万里南迁直谏臣，世间无地可容身。
夜冲风雨过湘水，赖有青山作主人。
乙丑冬重过古囊 其五
黄廷用（明代）

飞锡从初地，布金种福田。兽蹲承跌座，鸟喜结花毡。

芝产灵池润，松滋甘露偏。禅心明皎月，兹事已千年。
过彭泽怀陶靖节
陈桭（明代）

彭泽徙江滨，邑治已非古。慨想靖节翁，流风犹可睹。

邈尔千载豪，岂为五斗取。欲憩访遗踪，官船促双橹。
雨后雪
陈著（宋代）

深山雨易雪，片大不成花。
翁媪热摩面，儿童寒战牙。
如居峨顶寺，休问洛阳花。
宜麦今虽兆，明年事未涯。
重五同尹少稷观江中竞渡
陆游（宋代）

楚人遗俗阅千年，箫鼓喧呼斗画船。
风浪如山鲛鳄横，何心此地更争先。
木笔花
吴融（唐代）

嫩如新竹管初齐，粉腻红轻样可携。

谁与诗人偎槛看，好于笺墨并分题。
嘉禾百咏 其六十三 三塔
张尧同（宋代）

石匮埋神物，灵光照夜多。龙归天上后，无复更风波。
怀归四首 其二
释居简（宋代）

富贵还乡颇称怀，谓之昼锦亦宜哉。过家曾说分符去，持节旋宜谕蜀来。

皎皎月规前夜缺，悠悠渊水有时回。车轮未必都生角，只合横推不竖推。
寄毫州秦伯镇兵部
邵雍（宋代）

无限有情风月间，好将醇酒发酡颜。
奈何人自生疑阻，利害嫌轻更设关。
道院述怀
陆游（宋代）

八十年前一炷香，依然余习未全忘。
旧缘入静多扃户，近为精思别置床。
篝火古铛煎桧蜜，汲泉小瓮酿松肪。
老翁正似辽天鹤，更觉人间岁月长。
次韵本元上人相别
陈旅（元代）

君向雷峰塔边住，诗成总在倚阑时。苏堤残柳凝烟小，葛坞閒云度水迟。

衲子定回花绕屋，故人别后草生墀。相知不似相忘好，谁说庄周与惠施。
禅人并化主写真求赞
释正觉（宋代）

野雪发须，秋山肌肤。
物齐芳蝶梦，情尽露蝉枯。
迹弭水归海，光回星转枢。
言前荐得犹封壳，喝下承当又触途。
天上天下，只个规模。
醉花阴 秋雨书问
张慎仪（清代）

秋雨凄凄天欲暮。一滴一声苦。挨坐到灯昏，人已无憀，况近芭蕉住。

惨白芙蓉开几树。不是遣愁处。愁是并秋来，秋老将归，怎不和秋去。
北楼二首
吴芾（宋代）

折冲自古在精神，从事兵车亦苦辛。
羽扇纶巾前日事，尚能谈笑静风尘。
赠杜顗
崔岐（唐代）

贾马死来生杜顗，中间寥落一千年。
陈崇道挽词
楼钥（宋代）

未第声先振，才官节已奇。
精诚与神合，隐行畏人知。
晓境终无玷，遗文尚可师。
功名齎志殁，回施称家儿。
德麟以书相招云已与潘仲宝在中庐可自酇来同
李廌（宋代）

异时倥偬此时闲，甘在尘中可厚颜。
天为好山生胜士，莫因便懒负云山。
题宋徽宗棠梨冻鹊图
蒲庵禅师（明代）

五国城头落日低，故宫南望思凄迷。
秋风愁杀棠梨树，不及双禽自在栖。
遣兴次韵和晁应之四首
张耒（宋代）

蓬门鸟雀啅黄昏，归径牛羊各有群。
水阔鱼龙阴后出，山空虎豹夜深闻。
西来客引秦川雨，南去秋连楚泽云。
唐汉废兴无处问，西风禾黍但丘坟。
夏初自夹山莫归 其一
凌义渠（明代）

乍雨一番洗，湖光皎可看。霁昏何所属，晓暮亦云难。

绿遍天同湿，鸦飞照乃残。半因来往熟，幽折得相安。
下章安杜渎七首
姚宽（宋代）

帆落秋风泊暮滩，月生潮上客心閒。
海门南望天侵水，左直金鳌驻跸山。
偈颂一百零二首
释慧远（宋代）

神仙秘诀妙难传，秃头修罗打左拳。
夜半归来无觅处，忍饥高卧饭箩边。
别山僧
李白（唐代）

何处名僧到水西，乘舟弄月宿泾溪。
平明别我上山去，手携金泾踏云梯。
腾身转觉三天近，举足回看万岭低。
谑浪肯居支遁下，风流还与远公齐。
此度别离何日见，相思一夜暝猿啼。
水调歌头·修眉扫遥碧
叶梦得（宋代）

修眉扫遥碧，清镜走回流。堤外柳烟深浅，碧瓦起朱楼。分付平云千里，包卷骚人遗思，春色入帘钩。桃李尽无语，波影动兰舟。念谢公，平生志，在沧洲。登临漫怀风景，佳处每难酬。却叹从来贤士，如我与公多矣，名迹竟谁留。惟有尊前醉，何必问消忧。
次韵杨时可李元中酬赠之作
王安中（宋代）

初年种交梨，可奈荆棘树。闻道千圣前，不传才一语。

彭殇几许争，端作旦暮遇。衣珠价连城，谁遣泣穷路。

子知无生法，未短飞升数。当身认同归，绝学何外慕。

龙眠玉颊翁，是中得深趣。萧然住山人，妙甚垂天赋。

我为杨侯计，政欲借前箸。从翁须及今，频脱户外屦。
句
陈辅（宋代）

云树天低楚，烟汀地失吴。
为爱
王安礼（宋代）

为爱诗家景，分题昼幕褰。寒生洞庭石，翠滴华峰莲。

刷羽天门过，潜鳞海窟眠。未饶元白辈，争购百金传。
暑窗书怀
徐庭翼（清代）

雨过炎威退，风生暑气蠲。茅编兵乱屋，禾秀劫馀田。

病久疏杯酌，年衰惜简篇。时哉亦运也，随遇养吾天。
闻鹊
朱淑真（宋代）

墙头花外说新情，拔去闲愁著耳听。青鸟已承云信息，预先来报两三声。
劭农篇
杨维桢（元代）

今日当假我，县守初出郭。
出郭到谁家？田父有新约。
桑阴抽扊到，石旑度略彴。
田父喜我来，酾酒出杯杓。
招徕道上氓，卖刀买黄犊。
水南架鱼梁，水北筑稻屋。
十分麦上场，两番蚕上箔。
永愿吏不妖，重愿岁不恶。
呼妇杀黄鸡，重话田间乐。
馀干资福寺岩桂盛开因折一枝戏成绝句
喻良能（宋代）

绿玉枝头金粟团，可人风味胜红兰。
一枝携向金溪去，袖里谁知有广寒。
咏怀八十二首·其一
阮籍（魏晋）

夜中不能寐，起坐弹鸣琴。
薄帷鉴明月，清风吹我襟。
孤鸿号外野，翔鸟鸣北林。
徘徊将何见？忧思独伤心。
饯钟南山茂才北上
丁复（元代）

南山蚤在十年见，北阙今逢万里游。紫府星辰迭差次，黄尘日月漫淹留。

天子八万一千岁，玉京五城十二楼。高台黄金得骏马，锦衣白昼照閒沤。
冷泉亭
董嗣杲（宋代）

小朵峰前玉镜寒，几回倚杖听潺湲。
箕公饮涧非凡水，慧理呼猿是此山。
亭角静依金刹古，树身凉卧石阑閒。
无因可洗人间热，时御清风照影还。
渔樵耕牧（四首）
黎扩（明代）

芳草茸茸暖碧，乌犍湿湿春肥。
满蓑烟雨朝出，一笛斜阳暮归。
过秀野亭观赵昌花
朱翌（宋代）

牡丹酴醾送春归，南风亦复吹戎葵。
青女不瘦芙蓉肌，雪中山茶火争辉。
此开彼落相背驰，安得坐隅皆见之。
剑南老人来解衣，好手不免如徐熙。
萧然四幅十二枝，规模一出众史卑。
妙处天授非人为，右军字画少陵诗。
后来纵好难并驰，传观左右识者谁。
爱画入骨一痴，惜哉不犹坡谷题。
何妨扰扰俗眼疑，秀野前后花成帷，
按图求之君自知。
九日吟
释文珦（宋代）

又过一番秋。秋应笑白头。
任教花自笑，其奈我忘忧。
未死聊游戏，才亡即罢休。
应知皆是幻，尽底付悠悠。
集句 其二十五
闻人祥正（宋代）

翠髻高丛绿鬓虚，娉娉袅袅十三馀。未央宫里三千女，捲上珠帘总不如。
秋日杂咏
陆游（宋代）

菰蒲风起暮萧萧，烟歛林疏见断桥。
白蟹（上制下鱼）鱼初上市，轻舟无数去乘潮。
沧浪风月
朱继芳（宋代）

我登沧浪亭，复歌沧浪曲。
歌竟复长歌，杳杳山水绿。
天风吹散发，山月照濯足。
为谢独醒人，渔家酒初熟。
句
卞震（宋代）

雨壁长秋菌，风枝落病蝉。
遥知
姚燮（清代）

月澹树生烟，风斜鸭避船。人依孤荻瘦，影借一萤怜。

大海千山接，高秋片叶悬。遥知修竹里，袖薄定愁眠。
送张子野知虢州先归湖州
梅尧臣（宋代）

未赴虢太守，暂归吴兴家。
吴兴近洞庭，橘林正吹花。
君当橘柚近，摘包带霜华。
清甘不楚齿，若酒倾残霞。
鸡山小女儿，姹姹两发丫。
褭褭上氍毹，嘈嘈弄琵琶。
是近与之醉，何似走尘沙。
不寐十首
方回（元代）

竺国轮回说，诬民断勿疑。
还知已死后，即是未生时。
六道何凭考，三身故强推。
反终更原始，不寐试深思。
同颜使君清明日游，因送萧主簿
皎然（唐代）

谁知赏嘉节，别意忽相和。暮色汀洲遍，春情杨柳多。

高城恋旌旆，极浦宿风波。惆怅支山月，今宵不再过。
送周正孺自考功郎中归守梓潼兼简吕元钧三绝
苏辙（宋代）

白发熙宁老诤臣，凛然心胆大于身。
吾侪坐看冯唐去，谁起云中废弃人。
十年符竹守吾州，故吏相逢嘲土牛。
毋谓徐公不堪用，诸人自与世沉浮。
东道如闻近稍安，乘骢按部凛生寒。
忽逢太守能相下，俱是従来言事官。
杜架阁 其二
文天祥（宋代）

昔趋魏公子，今事霍将军。世态炎凉甚，交情贵贱分。

黄沙扬暮霭，黑海起朝氛。独与君携手，行吟看白云。
冬至日作
韩维（宋代）

初阳动新琯，微霰集前墀。
举宗会佳节，拜贺俨成仪。
念我闺中人，独此隔容徽。
昔同奉祭笾，今自享酹卮。
仿佛平生像，凄怆故年衣。
寒灯清无光，僮使侍虚帷。
对之忽悲结，零泪不可挥。
娇儿何所识，摴博自为嬉。
望江南·春不见
贺双卿（清代）

春不见，寻过野桥西。染梦淡红欺粉蝶，锁愁浓绿骗黄鹂。幽恨莫重提。
人不见，相见是还非？拜月有香空惹袖，惜花无泪可沾衣。山远夕阳低。
暮春书事四首
张耒（宋代）

冉冉春将老，悠悠昼掩关。
鸠鸣高柳暗，雨细广庭闲。
尘榻谈无客，风帘望有山。
衔泥新燕子，一一及时还。
送笔与各庵和尚
黄庚（元代）

恨杀毛锥久不灵，特分二辈到禅扃。难书八万四千偈，只写波罗一卷经。
送印上人归铜梁诗
王世贞（明代）

大师铜梁秀，托钵娄江浔。向余忽西笑，笑指邛山深。

出既无定所，归应无住心。吾闻梵天界，步步莲花金。

兹地且不恋，况乃思故林。两足随世缘，耆宿有知音。
寄穆考功兼简石给事 其一
王世贞（明代）

穆生醴酒薄，邴氏宦情微。人昔冰壶是，官今水镜非。

风云千态出，天地一身归。予亦穷途客，因之赋采薇。
谢杜合州送酒
冯时行（宋代）

浦树江云晚杜门，史君书札问深村。
忧愁彻骨妨诗律，赋咏开荒得酒樽。
病肺可能供痛饮，濡唇亦足荷深恩。
呼儿擎出随藤杖，洗盏开尝坐竹根。
出门辞为苏鹏赋
宋濂（明代）

忆昔出门时，营魂不相依。
乱行忘户庭，欲东却从西。
升堂拜严父，鹤发七十余。
欲语不成语，涕下如绠縻。
老妻哭中闺，半世叹分违。
孰意垂白后，亦复不同栖。
妾病入骨髓，一命仅若丝。
不知君还日，能有相见期。
争如床下舄，反得随君之。
不忍出门别，难禁君去时。
言已咽就榻，见者皆歔欷。
流云虽无情，惨澹亦如悲。
瘦女候庭前，含泪整衿裾：“东风尚苦寒，凛凛中人肌。
愿耶善自爱，以慰儿女思。
”三孙拜马前，头角何累累。
大者始十龄，小者犹孩提。
伯仲似解事，饮泣貌惨凄。
季也最可怜，顿足放声啼：“我欲同翁去，明日同翁归。
”石人纵无肠，对此能自持？二儿相逐行，直至双溪涯。
泪眼似井水，源源流弗襜。
舟师催棹发，丁宁且迟迟：“我父去终去，幸得缓斯须。
”于时天渐暗，密雪学花飞。
山林尽变幻，白玉为树枝。
橹声伊轧动，兄弟争牵衣。
但得到睦州，不敢再相随。
强颜麾斥去，掩泣立沙坻。
盘回过前湾，跂立犹不移。
我时情怀恶，有目何能窥。
急入篷底卧，冥然付无知。
同行坚慰解，沽酒买红鱼。
酒饮未终觞，酩酊已如泥。
至重在天伦，谁宁不念兹。
无泪洒离别，此语非人为。
况我志丘壑，岂欲阨路歧。
但愿身强健，定得返故庐。
长幼聚一筵，春篘荐埘鸡。
重赓《考槃》咏，勿倡《出门辞》。
宛转歌
黄谏（明代）

月已高天，寒酒易销。银缸频自剔，玉枕为谁调。歌宛转，宛转清且怨。

有泪恨偏多，无眠思还乱。夜已半，云静星河烂。宝鸭夜凉消，铜龙寒漏断。

歌宛转，宛转怨且长。相思江水远，夜夜那得忘。
解语花 灯火或灼灿四射，细碎有声，俗云主有客来，蝉连长语
俞樾（清代）

寒灯焰小，骤讶飘扬，历乱抽琼叶。翠膏微沸。凝眸处、细语宛闻啾哳。

奇花漫结。偏对我、清谈飞屑。情黯然、怨绿愁红，诉与光明佛。

清绝萧斋拜月。奈闲愁逗引，无故饶舌。夜深休说。

银釭畔、生怕暗将春泄。吟怀正郁。且任尔、淡描轻抹。

卜曙窗、挥麈人来，同晓蝉喧聒。
常州留别
耿湋（唐代）

万里南天外，求书禹穴间。往来成白首，旦暮见青山。

夜浦凉云过，秋塘好月闲。殷勤阳羡桂，别此几时攀。
失调名
万俟咏（宋代）

昔年曾共黄花酒，一笑新香。
臣病弥月闻垂云花开顺阇黎以诗见招次韵答之
苏轼（宋代）

道人心似水，不碍照花妍。
燕坐春强半，清阴月屡迁。
平生无起灭，一念有陈鲜。
袅袅风枝举，离离日萼蔫。
病吟终少味，老醉不成颠。
何必遨头出，湖中有散仙。
雪
李廌（宋代）

纸窗明晃晃，云日暗暾暾。
半夜寒添被，清晨雪拥门。
新滩险恶不可前遂出乘滩下舟作诗送滩上舟
员兴宗（宋代）

水面数千里，赖公托此身。如何阻恶滩，与我为参辰。
自题顶相
释居简（宋代）

谓有为，吾奚为。谓无为，吾奚不为。待悟而勇为，绝学而无为。

于戏尽之矣，非吾为。
雪鸪
释斯植（宋代）

风吹芦苇鸣，残雪满桥板。
不见棹回人，愁立沙汀晚。
春游
文彦博（宋代）

紫燕动光辉，春游雁鹜陂。鹤天方烂熳，鸿盖任追随。

促席开瑶瑟，当歌泛羽卮。言归将薄暮，不羡习家池。
赠沈元材
陆粲（明代）

迢迢远行客，驱车蓟城隈。蓟城何郁纡，前有万古台。

昔时燕昭王，千金收逸才。英风洒六合，霸业何雄哉。

往事久消歇，遗墟满蒿莱。无人市骏骨，騄駬空虺隤。

烈士多苦心，行歌相顾哀。仗剑出国门，白日飞黄埃。

援琴为子弹，弦急商声催。一为黄鹄调，恻怆摧中怀。
西湖夜泛
吴鼎芳（明代）

疏雨洗空翠，来看湖上山。
断桥芳柳外，小艇白鸥间。
月在美人远，春忙流水闲。
西陵犹唤酒，灯影出花关。
满庭芳·题画
饶芝祥（清代）

月落墙东，香消砚北，一株梅树扶疏。清芬暗袭，偏搅睡工夫。

最是仙姿绰约，钟情处、恰似林逋。况凭著、生绡淡墨，写入卧游图。

模糊。更漏转，探春选梦，境入华胥。任满身花影，犹自携壶。

正好折枝赠远，蓦地里、鸟语惊呼。清睡起、人方推枕，宿霭绕流苏。
将赴荆南寄别李剑州
杜甫（唐代）

使君高义驱今古，寥落三年坐剑州。
但见文翁能化俗，焉知李广未封侯。
路经滟滪双蓬鬓，天入沧浪一钓舟。
戎马相逢更何日？春风回首仲宣楼。
雁门太守行
褚翔（南北朝）

三月杨花合，四月麦秋初。幽州寒食罢，郑国采桑疏。

便闻雁门戍，结束事戎车。去岁无霜雪，今年有闰馀。

月如弦上弩，星类水中鱼。戎车攻日逐，燕骑荡康居。

大宛归善马，小月送降书。寄语闺中妾，勿怨寒床虚。
题元符宫东秀轩又名日观
萨都剌（元代）

茅君山下种玉田，道士辟为东秀轩。五色晓霞开日观，万株秋露滴云根。

竹园笋出穿龙角，松树年深长鹤孙。一道天河横屋过，奎光垂地夜当门。
百香诗 其五十三 见梅
郭居敬（元代）

铁枝列戟出苔墙，玉蕊含春破晓霜。如是朝来吟案上，寒风一点入诗香。
和丰庵咏和载西禅师 其四
呼谷（清代）

亭亭百年树，诸天密护计。本以侍庄严，因之覆甍欐。

空凉浴佛顶，交枝云亦滞。上为风雨痕，下有龙蛇势。
题龙兴寺颜鲁公祠二首 其一
葛胜仲（宋代）

幻界当年暂陆沈，聊凭剪綵结知音。清贫虽乏生前米，飞裂还多死后金。
与韩子苍六首 其四
释德洪（宋代）

但识纲宗无实法，为君拈却眼中尘。鸳鸯绣出从教看，莫把金针度与人。
诉衷情·小园过午
晁补之（宋代）

小园过午，便觉凉生翠柏。戎葵闲出墙红，萱草静依径绿。还是去年，浮瓜沈李，追凉故绕池边竹。小筵促。忽忆杨梅正熟。下山南畔，画舸笙歌逐。愁凝目。使君彩笔，佳人锦字，断弦怎续。尽日栏干曲。
水龙吟·惠山酌泉
吴文英（宋代）

艳阳不到青山，古阴冷翠成秋苑。吴娃点黛，江妃拥髻，空蒙遮断。树密藏溪，草深迷市，峭云一片。二十年旧梦，轻鸥素约，霜丝乱、朱颜变。
龙吻春霏玉溅。煮银瓶、羊肠车转。临泉照影，清寒沁骨，客尘都浣。鸿渐重来，夜深华表，露零鹤怨。把闲愁换与，楼前晚色，棹沧波远。
望见灵山
杨万里（宋代）

旱後催科恼杀侬，且随尺一解而东。
灵山忽近西山远，回首新吴一梦中。
和雁湖先生病起自警八章
程公许（宋代）

贪夫孜孜为利，烈士汲汲徇名。
谁似先生元尚，名标七宝宫城。
兴国军晚春简吴提干
戴复古（宋代）

几夜林间哭杜鹊，东风又作落花天。
青春不觉过三月，白发谁能满百年。
日射江波光闪闪，天连烟草碧芊芊。
异乡欲作登楼赋，心逐归鸿到海边。
使北
文天祥（宋代）

自说家乡古相州，白麻风旨出狂酋。
中书尽出降元表，北渡黄河衣锦游。
舟中寒雨二首 其二
卢龙云（明代）

寒风催改岁，阴谷待回春。旅鬓星星短，行厨日日贫。

室家携自累，僮仆转相亲。即道京华好，难忘旧隐沦。
送苏安道赴祝冬官惟贞馆
沈周（明代）

江程何悠悠，汎汎江上舟。载彼图与书，言往海上游。

东海有君子，孝友天德优。好爵弗久縻，屺岵重远游。

归来寿春酒，酒影照白头。怡怡家庭间，和气闻远州。

之子固欣从，芝兰味相投。匪特自假益，尚应童蒙求。

春风动花柳，弦诵溪堂幽。可睇不可即，含情渺长洲。
广州所见
戴复古（宋代）

风波行险道，万里绝人烟。
几个下番客，经年渡海船。
人皆贪舶货，我独惜青钱。
□□□□□，留心禁漏川。
和柳子玉官舍十首之茴香
黄庶（宋代）

邻家争插红紫归，诗人独行齅芳草。
丛边幽蠹更不凡，蝴蝶纷纷逐花老。
十一月十七日盛仲规乃子乾旋见过
沈周（明代）

一冬不作寒，阳气殊泮涣。昨夜病枕中，朔风惊耳观。

瑟缩朝怕起，高日照海岸。枯林尚砉砉，喧噪鸦鹊乱。

门前报剥啄，有客立冻鹳。且云宵征苦，逆楫宿途半。

扶惫出慰谢，郁抱从笑散。复云钝舟者，家君庸自讪。

此行亦小钝，父子当并案。君父有不钝，文笔捷飞翰。

子宜捷其捷，未许仍钝贯。捷钝姑置之，酾酒促烧炭。
拟古 其一
释文珦（宋代）

容易三年别，缠绵万里情。梦中频见面，终是不分明。
沧浪亭
蒲寿宬（宋代）

晓色桃蒸霞，春阴柳垂雾。
为问桥下船，沿流到何处。
赠欧阳伯威
王庭圭（宋代）

欧子扶亲丧，崎岖度湘巘。岂无当涂人，孰肯为封传。

跣足行万里，仅能及乡县。埋玉谋荒山，此计堕瀰漫。

世无郭元振，一举四十万。积微会众力，庶可咄嗟办。
月下独步
沈与求（宋代）

娟娟微月小庭西，月下幽人影自随。赖有寒梅伴愁绝，一枝清艳耿疏篱。
次韵童尚质书怀三首
陈著（宋代）

地偏人迹悄，月到小窗明。
鼓瑟希曾点，观书慨屈平。
物情閒里见，世事梦中更。
不著黄粱枕，虚名已自轻。
烟郊行宫晚坐
弘历（清代）

春宵雪后寒，古月望前洁。雪月成双清，幽斋景殊绝。

瓷檠燄花落，竹灶茶烟歇。托好有常因，即事惬静悦。

去岁将今夕，不起心分别。
晓登吴山二首
陈杰（宋代）

汉鼎犹分二，梁瓯未阙全。
宸居本无外，王业偶成偏。
艺祖肇各祀，嫡孙方四传。
会将新雨露，遍洒旧山川。
牛路春耕
王称（宋代）

晨光照墟里，屋下春泉鸣。驱牛出东阡，旦作农事耕。

不惜筋力劬，但愿禾黍成。遐哉鹿门意，千古斯能并。
减字木兰花（恭人生日）
王之望（宋代）

糟糠相乐。早共梁鸿同隐约。著籍天门。隔品新封感帝恩。

满堂籍女。妇捧金杯孙屡舞。白发卿卿。与尔尊前作寿星。
访梅金粟阻雨
傅汝楫（明代）

梅依鹤膝自盘拿，石壁天风一一花。索笑未开尘上眼，结人愁雨半山斜。
五月一日蒙替本官不得随例入阙感怀献送相公
李频（唐代）

五月倾朝谒紫宸，一朝无分在清尘。
含香已去星郎位，衣锦惟思婺女邻。
折狱也曾为俗吏，劝农元本是耕人。
知将何事酬公道，只养生灵似养身。
小轩窠石
史弥宁（宋代）

密傍轩窗开小池，巧安窠石俯清漪。
道人不爱闲花草，祗种瓶蕉和水栀。
梁雅乐歌五首 其一 应王受图曲
张率（南北朝）

应王受图，荷天革命。乐曰功成，礼云治定。恩弘庇臣，念昭率性。

乃眷三才，以宣八政。愧无则哲，临渊自镜。或戒面从，永隆福庆。
满庭芳（中秋次刘梦弼韵）
李弥逊（宋代）

荷背翻黄，蕉心滴翠，雨洗庭院无尘。断云缺处，矫首望冰轮。迤无天垂四幕，星杓淡、河汉横银。笙歌散，风帘自上，寒水满楼明。

刘郎方得计，钗摇绣户，枕并华裀。笑狂客无眠，坐听钟鲸。明月中秋一梦，临鸳甃、三绕殷勤。清光里，持杯对影，风月两兼并。
庭中月色皎然，触景成咏
黄锡朋（清代）

崦嵫匿朱晖，阶轩光已浮。举目见明月，皓尔层氛收。

圆魄涵山河，隐隐形可求。所悲东溟枯，须臾改蓬丘。

未识此中影，亦如人世不。何从叩青霄，瞻望聊淹留。

但觉盈复亏，盛满终为忧。
在告家居
张耒（宋代）

朝日入寒屋，春风已复来。
老子朝睡足，悠然有好怀。
冬温抱微朝，亦不禁酒杯。
悠悠三酌后，径使牢愁开。
恼我以贫贱，我心如死灰。
诱我以富贵，我视如尘埃。
以此行世门，何往愿不谐。
呼奴具鱐脯，蔬果粗安排。
瓶中幸未燥，不醉何归哉。
枯木
林用中（宋代）

数年抱叶不萌芽，终岁淹淹绝藓花。
廊庙大材工舍用，何须把节向人夸。
颂证道歌·证道歌
释印肃（宋代）

百兽闻之皆脑裂，穿山透石魔群折。
夜来依旧卓长空，饱清风，
漱明月。
俶玉石遗倡和叠韵见及因同城东风浴即事次韵
陈宝琛（清代）

北风吹雁作行回，引得閒鸥日日来。贫乏山赀难并隐，老输诗日敢量才？

古松历劫供谈麈，秋藕留花劝禊杯。皮骨幸存得相对，莫挥尺涕为人哀。
寄商州冯十八仲咸同年
王禹偁（宋代）

迁客秋来捧诏还，故人多怪鬓毛斑。
重为东掖垣中士，犹梦西晖亭下山。
静算宦途皆是命，老思身计不如闲。
何时相约同归隐，水竹萧萧并掩关。
送李伯循
杜本（元代）

已闻盘谷最深幽，便欲从君遂此游。春气和柔朝采药，秋风清彻夜行舟。

岩花冉冉难留客，汀草纤纤独倚楼。杨柳新条不堪折，只须买酒换离愁。
题伯量春风堂
裘万顷（宋代）

未登春风堂，尝读春风诗。
春风不易得，令人每怀思。
一堂谁独无，所至皆有之。
奈何堂中人，此意多背驰。
听雨不对床，煮豆先燃萁。
宁赓粟布歌，不肯吹埙箎。
和气自此伤，怨怒无休时。
遂令君家堂，独立修江湄。
昔我尝宦游，兄弟轻别离。
自从失予季，忧闷鬓成丝。
仲叔幸无他，相从日怡怡。
数榻松竹间，颇与我辈宜。
濁醪无独斟，陈编有同披。
从今当杜门，共试春风词。
燕谷恐尚寒，暖律冀一吹。
君能不靳否，春风元不私。
五月十三日北归雷化道中
李光（宋代）

谪居了无营，赢得一味间。杜门十六年，草深没柴关。

猛兽当路号，虺蛇伏榛菅。今兹果何年，天诛此凶奸。

群妖既荡除，善类稍北迁。仲子万里来，喜极涕泪潸。

坐定复载笑，喜我颜渥丹。人生七十稀，况复加九年。

平生学养生，吐纳留真诠。忘家何足道，绝欲亦偶然。

归欤谢世荣，收功在丹田。宴坐息息匀，频咽舌底泉。

日用形欲劳，何必驱小蛮。看我鳏气成，空行蹑飞仙。
过无怀故庐
释元肇（宋代）

壮岁无心预祖图，莫年卜筑伴林逋。閒名已在羲皇上，诗句曾将岛可奴。

尚想风流悲断柳，更无人共致生刍。自怜淮海飘零客，也向春风听鹧鸪。
琮师送至城月驿戏成两绝句以答其意 其一
李纲（宋代）

衲子来参去不辞，何劳飞锡远相追。赠师银布牢收取，便是金襕付嘱时。
日暮自湖上归
陆游（宋代）

我生本亦与人同，缘薄才疏剩得穷。
细水自鸣沙渚外，乱山时出雪云中。
僧归独趁残钟去，人散遥怜晚渡空。
造物陈诗信奇绝，匆匆摹写不能工。
堤下
孔武仲（宋代）

堤下人家喧笑语，高揭青帘椎瓦鼓。
黄流滚滚经檐甍，一任征瓦作船苦。
绿榆覆水平如杯，前湾旋放水头来。
深如怒虎著船底，玉石磊砢相喧豗。
黄河虽断隋渠急，舟楫舒迟行旋涩。
独上平堤望远天，衣裘已畏西风入。
记梦
杨冠卿（宋代）

问讯人间几日期，谓言何处是瑶池。
玉杯饮罢梦中醉，不记神游话别时。
出处辞
赵汝鐩（宋代）

大公严子陵，皤然两渔人。
文王尚西伯，光皇已中兴。
太公所以竟卷饵，子陵所以归垂纶。
趋向固异辙，出处同一心。
当日遭逢傥易地，两翁亦必随时而屈伸。
钓台高兮渭水清，或隐或显俱彰千古名。
和曹颖甫同年春草四首用王渔洋秋柳韵四首 其一
祝廷华（清代）

才将香雪沁诗魂，又看蘼芜绿到门。苒苒乍匀新黛色，离离全没旧烧痕。

杏花著雨黏芳径，杨柳笼烟罩别村。独有咸阳原上客，满怀幽怨未堪论。
菩萨蛮 其十五 颠倒韵伯兄大千侄阿莲同作
毛奇龄（清代）

小姑村映青溪晓。晓溪青映村姑小。家是就矶斜。斜矶就是家。

返舟莲棹远。远棹莲舟返。侬识旧娃宫。宫娃旧识侬。
此君室
方岳（宋代）

曲士多在今，节士多从古。
此君岂易得，仅可一二数。
次韵昌甫所寄 其一
韩淲（宋代）

别后连绵好句来，朗哦深视百千回。穷通身外庸何恨，生死人千信可哀。

公既爱閒常隐几，我方疮楚未持杯。涧梅点点从教白，春到章泉花自催。
张太岳居正
严遂成（清代）

公杀我公杀我，作自刭状刀一把。公恕我公恕我，手捋其须客避坐。

郎吉何伤夺情可，被紫横王赴汤火。三十二人舁步舆，牙盘上食水陆俱。

守臣长跪杂挽卒，席屋骑队纷前驱。坛坛斋醮爆烈日，纯忠之堂梁木折。

田十顷宅一区，为母残喘延斯须。天鹅罽金累珠，烟消灰灭靡孑遗。

物理循环忌太盛，勃字声讹帝耸听。一朝太阿柄自持，霍家祸败萌骖乘。

宫中有力迫慈宁，地下无颜见新郑。窃比舜禹功巍巍，毕事冯保空尔为。
武林舟中送姊于归话别二首 其一
陆懿和（清代）

联袂成行未忍离，临歧祗是问归期。天涯遽作分飞雁，故嘱兰桡解缆迟。
入邕州
张岳（明代）

邕州城北两江来，五管金汤亦壮哉。海贾遥通身毒布，堠亭直拟白龙堆。

卧关虎豹春霾雾，入匣雌雄夜吼雷。御远古来资上略，天南壁马已枚枚。
癸酉岁暮寿春道中五首 其四
刘弇（宋代）

有叟有叟皤两颠，杖藜道周傲天年。怀颜发笑挽行子，胡乃惫天忘舍旃。

吾侪小人敢不勉，孔孟卷辙如趋然。男儿秃胫乃始已，非尔所知徒怃然。
端午帖子·太上皇帝阁
周必大（宋代）

午节由来重，今符火德昌。
炎图常有赫，圣寿共无疆。
除夜作
薛能（唐代）

和吹度穹旻，虚徐接建寅。不辞加一岁，唯喜到三春。

燎照云烟好，幡悬井邑新。祯祥应北极，调燮验平津。

树欲含迟日，山将退旧尘。兰萎残此夜，竹爆和诸邻。

祝寿思明圣，驱傩看鬼神。团圆多少辈，眠寝独劳筋。

茜旆犹双节，雕盘又五辛。何当平贼后，归作自由身。
和孙支使惠示院中庭竹之什
齐己（唐代）

忆就江僧乞，和烟得一茎。剪黄憎旧本，科绿惜新生。

护噪蝉身稳，资吟客眼明。星郎有佳咏，雅合此君声。
挽祝母
胡应麟（明代）

飘飘易迁驾，凝望白云长。桥迥分乌雀，台高失凤凰。

东陵辞圣母，南海谒空王。何夕双溪水，重悬婺女芒。
借屋
苏泂（宋代）

借屋移来逐半年，眼看花发便欣然。
主人官满吾当去，却忆看花又可怜。
寿侍郎
刘子寰（宋代）

阳萌两日寿星光，天祐生贤侍玉皇。上世勋庸满钟鼎，后昆风骨总侯王。

朝回绛阙清都晓，梅发断桥流水香。政自调羹相门事，伫看衮绣作衣裳。
黄鹂二首似杜湘草
元璟（清代）

新晴碧柳著烟轻，并坐交鸣最有情。记得酸风吹箬笠，段桥阴里两三声。

桃花如雨草如烟，第六桥边剧可怜。分付江南飘荡客，不须更唱《鹧鸪天》。
书室名可斋或问其义作诗告之
陆游（宋代）

得福常廉祸自轻，坦然无媿亦无惊。
平生秘诀今相付，只向君心可处行。
赠天卿寺神亮上人（师不下寺已五年）
赵嘏（唐代）

五看春尽此江濆，花自飘零日自曛。空有慈悲随物念，

已无踪迹在人群。迎秋日色檐前见，入夜钟声竹外闻。

笑指白莲心自得，世间烦恼是浮云。
吴沈子山
蔡襄（宋代）

荷叶新词天下工，玉人垂手倚秋风。
一声清唱穿云去，斜日烘帘曲未终。
示日本景用禅人
释绍昙（宋代）

日本国与大唐国，一片皇风无间隔。
如将枣置针锋，破草鞋跟天地窄。
上人满腹{上祝下土}疑团，夷夏区分扣牧间。
老懒不能分说得，隔林春鸟语绵蛮。
当机为汝分明举，不涉离微急荐取。
佛祖玄关错踏翻，金乌飞上珊瑚树。
寄上舍人叔
李端（唐代）

车马朝初下，看山忆独寻。会知逢水尽，且爱入云深。

残雨开斜日，新蝉发迥林。阮咸虽别巷，遥识此时心。
同钱水部吴职方施缮部曾虞部登西山绝顶
欧大任（明代）

绝嶂西来翠柏残，片霞时堕汉臣冠。青天大岳云边出，落日中原马上看。

玉气重关开碣石，飞泉千折下桑乾。欲将凫舄翩翩去，花落天坛露正寒。
故经略华文赵郎中崇宪挽章三首
曹彦约（宋代）

出处权轻重，几微见老成。
我官浑漫浪，公道要分明。
忠定名先正，奸谀魄自惊。
翻思元佑事，千古欠哀荣。
入京道中风雨因赋此遂退休
裘万顷（宋代）

新筑书堂壁未乾，马蹄催我上长安。
儿时只道为官好，老去方知行路难。
千里关山千里梦，一番风雨一番寒，
何如静坐茅斋下，翠竹苍梧仔细看。
寄道友
赵子甄（宋代）

秦川蝉蜕已三回，明月清风任去来。
寄语冲虚诸道友，芒鞋竹杖不须埋。
奉谢月山太守
黄庚（元代）

太守相过庆诞辰，贵能不贱见公心。
千厨鼎列双鱼美，众客咸公五马临。
曲唱骆驼夸白雪，杯传鹦鹉拥青衿。
宠颁束帛尤增感，恩与沧溟一样深。
寄诸弟
韦应物（唐代）

岁暮兵戈乱京国，帛书间道访存亡。

还信忽从天上落，唯知彼此泪千行。
追和晦庵先生十梅韵
艾性夫（元代）

微吟水部诗，欲续广平赋。
须是铁心人，方识花妙处。
秋日忆过秦国公主园
谢翱（宋代）

野影林柽尽，山昏瓦塔齐。凉宵风雨过，一雁西南啼。

岚雾洗巾帨，井泉生蒺藜。伤心拂尘麈，衣泪湿空绨。
偈颂一百三十六首
释惟一（宋代）

六月中夏，诸方放假。
大仰大然，绳头紧把。
常住百无一有不能挂怀，只忧兄弟不会狗子无佛性话。
常啼菩萨卖心肝，负前狼籍谁人买。
答裴如晦
梅尧臣（宋代）

怀我歌我辞，乃知行子倦。
音虽彼妙发，想若此可见。
歌竟夜灯青，野窗鸣湿霰。
仿佛闻孤鸿，飞急应有羡。
次韵院中四绝句 其一
沈与求（宋代）

行尽江山不记村，却随花信到重门。也知春色娇无赖，取次先来绿草根。
西涯杂咏十一首 其七 钟鼓楼
李东阳（明代）

月黑行人断，高楼钟漏稀。城中闻夜警，逻吏不曾归。
清明日赐百僚新火
郑辕（唐代）

改火清明后，优恩赐近臣。漏残丹禁晚，燧发白榆新。

瑞彩来双阙，神光焕四邻。气回侯第暖，烟散帝城春。

利用调羹鼎，馀辉烛缙绅。皇明如照隐，愿及聚萤人。
赠黄氏子小德
陈师道（宋代）

黄童三尺世无双，笔头滚滚悬秋江。
不忧老子难为父，平生崛强今心降。
我来喜共阿戎语，应敌纵横如急雨。
生子还如孙仲谋，豚犬漫多何足数。
黄家小儿名小德，眉如长林目如漆。
只今数岁已动人，老人留眼看他日。
笑君老蚌生明珠，自笑此物吾家无。
君当置酒吾当贺，有儿传业更何须。
九日游盘古庙
魏大名（清代）

平畴缺登眺，佳时兴不空。危庙滹水阳，秋赛传琳宫。

九客狎乡俗，驾言畅寂衷。稼收田野扩，缕堤亘长虹。

过桥隘车马，高坞老树雄。士女竞盘旋，拾级登道通。

顾瞻牖栏外，贾贩庞以充。秋色西南来，飒然故山风。

菊花阔不见，落帽醉谁同。白帝阅吾久，似讶常飘蓬。

断流清可见，人面羞丹枫。夕霞满归幰，凭轼歌鸿濛。
晋武帝
王十朋（宋代）

早岁膺图帝业光，晚年何事政多荒。算来不用平吴好，毕竟吴平速晋亡。
送侄太五往临濠迎父丧归葬
谢肃（明代）

云气阴沉日色微，泣亲孤子血霏霏。古来虽有招䰟葬，此去应须抱骨归。

越甸江山凋木叶，淮屯风雨湿麻衣。苍天岂不怜纯孝，看汝舟车驶若飞。
赋赵守接竹引岩泉
阳枋（宋代）

冰丝宝瑟无胶柱，事省庭空引泉注。为爱心随水色清，从教竹傍山腰去。

循除㶁㶁听潺湲，华襟湛彻生灵根。纵使波深池自满，尚嫌鲤跃圆荷翻。

破除崖岸非落泊，虚室融融自出白。通塞默知个里心，媸妍各付水中色。

自来道体如泉流，昼夜不舍无春秋。希音解入幽人听，世间俗耳徒箜篌。

沈沈夜永寒声出，宫商寡和鸣琮璧。山高月冷天地空，寸地希夷无畛域。

架竹主人还记年，山下出泉常不乾。凡物有本自无息，对泉玩理高怀宽。

先生仁念泉初达，苍生镇尔铜乌渴。太空一滴著人清，生意汪洋湖海阔。

野人不作名利贪，饮水曲肱心自甘。时乞一瓯空煮茗，快读羲经井九三。
苏文忠西湖听琴观月诗帖赞
岳珂（宋代）

西湖之名，杭颍异辙。
然皆足以寄七弦之清调，而共千里之明月。
方指地而辨讹，客哄堂而缨绝。
迄五日之考据，验注编于一阅。
是诗之来，予目所别。
昔也传观，今焉秘笈。
叹人事之易变，何凋零之飘忽。
然则记岁月于所见，而逸名氏于可阙，
亦予之所不忍恝也。
和子中忘归轩
郭祥正（宋代）

忘归归去尽强名，山鸟山花任送迎。未信史君长恋此，马头将逐诏书行。
次韵和王待制绝句 其二
刘攽（宋代）

无年何日苏凋瘵，死市空嗟费杖笞。旧尹告新应有意，若为閒暇得游嬉。
河套（以下皆集外诗）
蔡宗尧（明代）

胡虏昔何在，遥闻将士讹。
何曾亲吉甫，遽欲夺蓬婆。
浪议轻痈溃，成功幸石磨。
未知廊庙计，终始果如何。
送崔二长史日知赴潞州
张说（唐代）

东山怀卧理，南省怅悲翁。共见前途促，何知后会同。

莫轻一筵宴，明日半成空。况尔新离阙，思归迷梦中。
舟泊崖门作
释今沼（明代）

穷海去无津，沿崖尚有滨。风涛犹撼石，星月祇愁人。

往复事何极，江山恨转新。停舟问渔父，今夕是何辰。
偈倾一百三十三首
释法薰（宋代）

五祖鹁鸠啼，当机直下提。
隔山寻蚁迹，能有几人知。
再赋 其三
洪适（宋代）

何人种柳成门巷，几处看花到子孙。且尽山斋一杯酒，此君相对已忘言。
临安久雨
曹勋（宋代）

初夏连朝雨，土人云入梅。
但闻檐溜密，不见晓光开。
衣润疑沾汗，阶空任长苔。
地车无住著，只拟上层台。
和次山见寄
孙应时（宋代）

啼鴂匆匆又一春，别来知我更思君。略无天气花时雨，长遣人愁日暮云。

手自爱弹招隐曲，心知不作送穷文。秋风鱼蟹松江上，重约论诗醉夜分。
暮游岳麓寺
齐己（唐代）

寺楼高出碧崖棱，城里谁知在上层。初雪洒来乔木暝，

远禽飞过大江澄。闲消不睡怜长夜，静照无言谢一灯。

回首何边是空地，四村桑麦遍丘陵。
寄崔庆孙
罗隐（唐代）

故人何处又留连，月冷风高镜水边。文阵解围才昨日，

醉乡分水已三年。交情澹泊应长在，俗态流离且勉旃。

还拟山阴一乘兴，雪寒难得渡江船。
雪楼程御史次方山房韵见寄用韵答赋三首
何梦桂（宋代）

思君隔山陂，矢心誓白水。
夔蚿各自怜，人生贵适意。
马头黄金羁，不易牛背睡。
白发难再玄，百子空自许。
南山或可移，愚公有孙子。
堪舆浩无穷，俯仰一寤寐。
咏武夷怀朱晦翁
熊禾（元代）

五月凉巾陟翠微，竹根香露湿人衣。
云行老树青猿过，雪落长溪白鹭飞。
仙径好花愁急雨，洞亭芳草怨斜晖。
我来只欲平林去，细叩先生玉版扉。
观棋
苏轼（宋代）

予素不解棋，尝独游庐山白鹤观，观中人皆阖户昼寝，独闻棋观于古松流水之间，意欣然喜之，自尔欲学，然终不解也。儿子过乃粗能者，儋守张中日従之戏，予亦隅坐，竟日不以为厌也。

五老峰前，白鹤遗址。
长松荫庭，风日清美。
我时独游，不逢一士。
谁欤棋者，户外屦二。
不闻人观，时闻落子。
纹枰坐对，谁究此味。
空钩意钓，岂在鲂鲤。
小儿近道，剥啄信指。
胜固欣然，败亦可喜。
优哉游哉，聊复尔耳。
书敬仲兄枕屏
薛季宣（宋代）

野趣知兄爱泉石，风屏少试秋毫力。纤煤点染出云天，万里江山安枕席。
余与刘壮舆先大父屯田父秘丞为契家壮舆又与予厚不数年皆下世今过其故居
李彭（宋代）

刘郎平昔居，门巷草芊芊。念我眼中人，骨惊泪潺湲。

中允实高蹈，倦游自丁年。问舍得匡庐，卜宅如涧瀍。

悬车著屋山，骑牛弄寒泉。秘书极精锐，笔下走百川。

口戈击奸佞，直声寰宇喧。诸郎排候雁，一一落云天。

独馀漫郎叟，高名星斗联。辟书日夜催，援毫录群仙。

几负丧明责，挂冠遂言旋。中河忽坠月，半岳遽摧巅。

孤嫠俱幽愤，一仆无复痊。传家惟蔡琰，择婿得鲍宣。

驱车官殊方，衡宇颓荒阡。坏壁蜗篆满，小窗蛛网悬。

翠蔼远山暝，苍苔修竹连。往时所憩树，相与听鸣蝉。

忽逢持斧翁，葆鬓青行缠。采薪收斜日，伐竹破疏烟。

沉痛迫中肠，裴回不能前。高明鬼得瞰，岂弟神所捐。

微吟复凄断，暮角西风传。
过桐庐县
陈元晋（宋代）

严陵耕钓处，清淑故依然。
楼馆危临水，人烟近倚天。
客行桑下路，晨垦岭头田。
迟我风帆便，津头更觅钱。
提舶欲移厨过云榭示诗次韵
王十朋（宋代）

雨中前日过苏端，又欲移厨就稍宽。古榭有风聊可共，衰颜得酒定须丹。

谪仙醉后句尤劲，东野老来诗更寒。继取洛中真率会，他年要作画图看。
梅花
王允皙（清代）

茆屋苍苔岂有春？翛然曾不步逡巡。
自家沦落犹难管，只管吹香与路人。
次韵张敏之新居
杨弘道（元代）

废地久不居，荒秽难平治。经营几朝暮，眼底无棘茨。

开门见南山，山若因君移。五言成新咏，初不用意为。

陶谢无异源，韦柳相连枝。平淡含道腴，好味同园葵。

贱子少年日，壮志生马驰。句格喜孤峭，剑锋白差差。

有意不能达，竟日持纷丝。投笔忽自笑，作者安敢期。

幸遇斲垩手，运斤与删釐。毁誉不足信，明者贵自知。

君昔登瀛洲，物论咸称宜。忽有万里行，雨雪歌来思。

济南一茅屋，如在瀛洲时。学道苟无得，泪洒杨朱岐。

同年李夫子，尚恨君来迟。万事一杯酒，共和新居诗。
闻鸠有作喜为晴兆也是日开霁又喜其占之有验
舒岳祥（宋代）

雨久成淫昏，新晴如改过。
渐向东皋耕，还思北窗卧。
昏眼喜天晴，观书惊学大。
流泉出淈泥，轻风不场堁。
归途未须忙，差谷聊避破。
小园迟能来，早茶看落磨。
鹧鸪天·弱丧飘流未肯归
姬翼（元代）

弱丧飘流未肯归。玄关说与更增迷。此行若遇商丘老，弃却枯增更不疑。先犯早，后迟迟。个中消息几人知。东风不解传春信，李白桃红自满
君山望江七绝四首 其四
刘钰（清代）

谁与春申纪旧游，三千珠履怆风流。浮天白浪排空处，淘尽英雄令古愁。
野航池边古梅二首 其一
张侃（宋代）

池边梅花种几时，枝柯古怪苔纹围。可怜守分不入宜，开时却纹天然姿。

因看冬夜月初上，景象森然最难状。梅枝写影已清奇，不用画师作图障。
即事 其二
葛胜仲（宋代）

青云那肯羡雄飞，前料山边习遁肥。名教固应多乐地，贱贫聊遁脱危机。

齑无萍韭何妨醉，羹有菰莼自合归。格外一官垂欲满，便从神武挂冠衣。
题四老庙二首 其二
许浑（唐代）

避秦安汉出蓝关，松桂花阴满旧山。自是无人有归意，白云常在水潺潺。
御史台牒督光台钱牒云以凭石柱镌名因戏书呈
石介（宋代）

幕中久次无他术，衔内兼官带事司。
石柱锥我诚似是，豸冠加首竟何为。
几曾执简挟弹去，空被光台督责隋。
一起鸳鸯戛云汉，应员燕源守短离。
病起 其二
吕南公（宋代）

病起南荣下，初寒仰日温。坐顽知力困，视慢觉神昏。

避俗无长策，沉思到故园。人生乃如此，微处共谁言。
南屏对雪宿简公房次王子中韵 
凌云翰（元代）

远近湖山淡复浓，此时浑失旧时容。天寒故把瓶梅浴，雪冻难时野菜供。

东阁又吟年后句，南屏同听晚来钟。翻疑一舸长桥过，重叠云衣护玉峰。
和答魏道辅寄怀十首
黄庭坚（宋代）

堂堂阳元公，人物妙晋东。
魏侯多能事，彷佛见家风。
长鱼无波涛，坐与虾蚬同。
诸山摇落尽，旅食岁时穷。
柿叶
叶茵（宋代）

柿叶红如染，横陈几席间。
小题秋样句，客思满江山。
春云
裴澄（唐代）

漠漠复溶溶，乘春任所从。映林初展叶，触石未成峰。

旭日消寒初，晴烟点净容。霏微将似灭，深浅又如重。

薄彩临溪散，轻阴带雨浓。空馀负樵者，岭上自相逢。
程帅寄诗见忆次韵四首
陈造（宋代）

车笠何人记旧盟，惟公不作白头新。
渠侬欲识九华伯，可但诗坛第一人。
二月二日遂宁北郊迎富故事
魏了翁（宋代）

才过结柳送贫日，又见簪花迎富时。
谁为贫驱竟难逐，素为富逼岂容辞。
贫如易去人所欲，富若可求吾亦为。
里俗相传今已久，谩随人意看儿嬉。
温门山
王建（唐代）

早入温门山，群峰乱如戟。崩崖欲相触，呀豁断行迹。

脱屐寻浅欲，定足畏欹石。路尽十里溪，地多千岁柏。

洞门昼阴黑，深处惟石壁。似见丹砂光，亦闻钟乳滴。

灵池出山底，沸水冲地脉。暖气成湿烟，濛濛窗中白。

随僧入古寺，便是云外客。月出天气凉，夜钟山寂寂。
行可再和因思前日与韶美同饮计台临池摘实复用前韵
王十朋（宋代）

星火烧空一夜丹，来禽青李觉无颜。少陵池馆三人赏，白帝江无四面环。

生晚免教妃子污，食馀应许黑衣攀。闽娘十八谁标榜，未必风流似此间。
韩冬郎即席为诗，相送一座尽惊。他日余方追
李商隐（唐代）

十岁裁诗走马成，
冷灰残烛动离情。
桐花万里丹山路，
雏凤清于老凤声。
奈我
晁说之（宋代）

奈我所安何，无烦问所过。潮声云外散，花色醉中多。

京国昨宵梦，边城几日歌。功名误男子，必使愧云萝。
姑苏台通遗址
卢襄（宋代）

秋风起兮鸿雁归，秋月明兮白云飞，吊往古兮一沾衣。
送大司徒王舆浦先生三载考绩之京
湛若水（明代）

澄澄舆浦水，水清人亦清。照见公廉慎，照公勤物刑。

委身事明主，三事特一生。执此行报政，无愧天日明。
送别
李百药（唐代）

眷言一杯酒，凄怆起离忧。
夜花飘露气，暗水急还流。
雁行遥上月，虫声迥映秋。
明日河梁上，谁与论仙舟。
凝同堂
王洋（宋代）

浮同踪迹真何处，会若无心是同住。
此间我若解忘情，应与闲同共来去。
面山结屋开虚明，屈伸与我同太清。
红尘洗淡一翻手，悠然适见同平凝。
回看诗客时满堂，雕刻品泄俱奔忙。
亦知泉石成膏肓，与人装取锦绣肠。
寥廓万里同翱翔，唯有白同来帝乡。
三月二十五日渡海纪所见
范咸（清代）

海门峡如束，放舟还趁潮。岛屿渐以远，仰视惟云霄。

天与水为一，远帆同秋毫。极目杳无际，意气惨不骄。

问程藉指南，出海称人豪。亚班揽篷索，上下等悬猱。

巨浪拍天起，比似桅樯高。龙骨从上过，一落轻于毛。

远望峻岭矗，水沸山岳摇。柁师噤不语，谓是鲲鱼尻。

喷沬散作雨，十里闻腥臊。转瞬无所睹，但觉心旌愮。

晚霞日初落，星斗何迢迢。夜黑青燐生，非鬼亦非妖。

燄燄千万点，谁将十斛抛。此景洵奇绝，坐看过中宵。

鸡鸣天欲曙，华彩掀波涛。天吴与紫凤，野火春风烧。

万顷荡金碧，蛟鼍争潜逃。动心复駴目，快事倾醇醪。

幸逢圣御宇，海宴无飘飖。生平见未见，恣意誇同曹。

得藉沧溟力，永静番俗嚣。归将画蓬壶，游仙足解嘲。

笑语金华人，局蹐虚鸣镳。
乞休疏上闻见阻公车志恨
王世贞（明代）

麋性虽驯尚畏人，苍浪衰鬓已如银。陈情表上虚何益，归去辞成恐未真。

造化岂应私长物，风尘元自妒闲身。弇园何限相留态，松竹依依更几旬。
叶翰林令画僧作偃松于石林堂壁有诗余次韵 其三
程俱（宋代）

人间境物无非画，笔下丹青却是诗。流出胸中无尽藏，翰林词笔是良师。
挽硕堂老人十章历序平生相遇之缘 其十
成鹫（清代）

青莲普化已生天，又见篅庵下法筵。大寂光中逢石洞，为言顽石罢参禅。